b'\n_START_ARTICLE_\nMarkus Niemel\xc3\xa4inen\n_START_SECTION_\nSeuraura\n_START_PARAGRAPH_\nNiemel\xc3\xa4inen on H\xc3\xa4meenlinnan Pallokerhon kasvatti. H\xc3\xa4n voitti seurassa kauden 2012\xe2\x80\x932013 p\xc3\xa4\xc3\xa4tteeksi B2-nuorten Suomenmestaruuden. Kaudeksi 2013\xe2\x80\x932014 Niemel\xc3\xa4inen siirtyi Tapparaan, josta h\xc3\xa4n palasi taas HPK:hon kaudeksi 2014\xe2\x80\x932015. Niemel\xc3\xa4inen voitti kauden p\xc3\xa4\xc3\xa4tteeksi A-nuorten SM-hopeaa._NEWLINE_Kes\xc3\xa4kuussa 2015 Niemel\xc3\xa4inen teki kolmivuotisen sopimuksen Helsingin IFK:n SM-liigajoukkueen kanssa. Dinamo Riika varasi h\xc3\xa4net 63. pelaajana KHL:n varaustilaisuudessa 2015. Samana kes\xc3\xa4n\xc3\xa4 Niemel\xc3\xa4isen varasi my\xc3\xb6s USHL-joukkue Fargo Force numerolla 199. sek\xc3\xa4 OHL-joukkue Saginaw Spirit 18. pelaajana CHL:n varaustilaisuudessa. HIFK lainasi h\xc3\xa4net Spiritiin kaudeksi 2015\xe2\x80\x932016. Niemel\xc3\xa4inen nousi joukkueessa isoon rooliin ja h\xc3\xa4n pelasi kauden aikana CHL Top Prospects Gamessa._NEWLINE_Edmonton Oilers varasi Niemel\xc3\xa4isen kolmannella kierroksella 63. pelaajana NHL:n varaustilaisuudessa 2016. H\xc3\xa4n p\xc3\xa4\xc3\xa4tti jatkaa my\xc3\xb6s kaudella 2016\xe2\x80\x932017 Saginaw Spiritin OHL-joukkueessa lainalla HIFK:sta. Kaudeksi 2017\xe2\x80\x932018 Niemel\xc3\xa4inen palasi kaksivuotisella sopimuksella kasvattajaseuraansa H\xc3\xa4meenlinnan Pallokerhoon. H\xc3\xa4n teki SM-liigadebyyttins\xc3\xa4 kauden toisella kierroksella 9. syyskuuta 2017 vieraissa Oulun K\xc3\xa4rppi\xc3\xa4 vastaan. Niemel\xc3\xa4inen merkittiin HPK:n seitsem\xc3\xa4nneksi puolustajaksi, mutta h\xc3\xa4n nousi joukkueen pelaavaan kuusikkoon, kun Roope Laavainen loukkaantui toisessa er\xc3\xa4ss\xc3\xa4. Niemel\xc3\xa4inen sai ottelussa j\xc3\xa4\xc3\xa4aikaa 9.59 minuuttia ja h\xc3\xa4n ker\xc3\xa4si my\xc3\xb6s yhden kahden minuutin j\xc3\xa4\xc3\xa4hyn est\xc3\xa4misest\xc3\xa4. Liigauransa avausmaalin Niemel\xc3\xa4inen teki 13. tammikuuta 2018 vieraissa Oulun K\xc3\xa4rppi\xc3\xa4 vastaan. Kaikkiaan h\xc3\xa4nen tulokaskautensa toi 42 runkosarjaottelussa tehot 1+2=3. Niemel\xc3\xa4inen edusti HPK:ta kauden aikana my\xc3\xb6s Spengler Cupissa. H\xc3\xa4n pelasi my\xc3\xb6s yhden ottelun lainalla Mestis-joukkue Lemp\xc3\xa4\xc3\xa4l\xc3\xa4n Kisassa. Kaudella 2018\xe2\x80\x932019 Niemel\xc3\xa4inen teki SM-liigassa 50 runkosarjaottelussa tehot 1+4=5 ja 18 playoff-ottelussa kaksi sy\xc3\xb6tt\xc3\xb6pistett\xc3\xa4. H\xc3\xa4n voitti kauden p\xc3\xa4\xc3\xa4tteeksi Suomenmestaruuden._NEWLINE_Kaudeksi 2019\xe2\x80\x932020 Niemel\xc3\xa4inen siirtyi vuoden mittaisella sopimuksella Porin \xc3\x84ssiin. Lokakuussa 2019 h\xc3\xa4n teki joukkueen kanssa vuoden mittaisen jatkosopimuksen.\n_START_SECTION_\nMuuta\n_START_PARAGRAPH_\nNiemel\xc3\xa4isen isoveli Matias on pelannut j\xc3\xa4\xc3\xa4kiekkoa hy\xc3\xb6kk\xc3\xa4\xc3\xa4j\xc3\xa4n\xc3\xa4 alemmissa sarjoissa.'